Source: http://www.bihon.ro/sa-i-eliminam-dupa-trei-meciuri/2240211
Timestamp: 2019-05-24 06:16:13+00:00

Document:
„Să-i eliminăm după trei meciuri” - BIHON
la	24. aprilie 2019 11:13
Vicecampioana României, CSM Digi, conduce cu 2-0 după primele două meciuri, după ce s-a impus la Brașov cu scorurile de 5-3, respectiv 8-7. Echipa noastră mai are nevoie de o singură victorie pentru accederea în finala actualei ediții a Superligii Naționale. CSM Digi poate tranșa calificarea într-unul din cele două meciuri programate mâine și vineri, în bazinul propriu.
Băieții noștri doresc însă să rezolve ecuația calificării după prima partidă. „Noi vrem să câștigăm primul meci de acasă și să eliminăm adversara în număr minim de partide. Nu dorim să mai jucăm al patrulea meci”, afirmă antrenorul CSM Digi, Dorin Costrăș. Tehnicianul orădean avertizează însă asupra dificultății partidei. „Corona Sportul este o echipă care a investit mult înaintea acestui sezon și dispune de un lot redutabil. Noi i-am bătut în ambele meciuri de la Brașov, dar au fost întâlniri foarte echilibrate și dificile. Nu am nicio îndoială că la fel va fi și la noi acasă. Trebuie să fim atenți și să ne păstrăm nivelul de concentrare. Adversarul nu mai are nimic de pierdut și va risca totul în acest meci”, ne-a declarat Dorin Costrăș.
CSM Digi este favorita întâlnirii, prin prisma experienței superioare și a celor două victorii de la Brașov. În plus, echipa noastră a câștigat de fiecare dată primul meci al „dublelor” cu Corona Sportul Studențesc și este de așteptat ca acest lucru să se întâmple și acum.
Meciul CSM Digi – Corona Sportul Studențesc va avea loc joi, cu începere de la ora 18:00, la Bazinul Olimpic „Ioan Alexandrescu”. În cazul în care va fi necesară încă o partidă, aceasta se va disputa vineri, cu începere de la ora 12:00. Accesul publicului este liber.
Arbitrii sunt aceiași ca la primele două meciuri, Adrian Alexandrescu (Oradea) și Mihai Bălănescu (București).
Taguri: Corona Sportul Studenţesc, csm digi oradea, play off, polo

References: CSM 
 CSM 
 CSM 

CSM 
 CSM 
 csm